Covid-19-statistieke: Herstelkoers styg steeds(Argieffoto: Luca Sola/AFP) Suid-Afrika se herstelkoers weens Covid-19 styg steeds en staan in hierdie stadium op 88,3%, sê dr. Zweli Mkhize, minister van gesondheid, in sy jongste bywerking van die syfers. Altesaam 1 263 476 mense het reeds van die virus herstel, terwyl 1 430 648 gevalle van Covid-19 sedert Maart verlede jaar in Suid-Afrika bevestig is. Nog 7 070 nuwe gevalle is sedert die vorige verslag bevestig. Honderde nuwe sterftes is egter ook aangemeld, talle daarvan in Limpopo. Mkhize sê dié provinsie is steeds besig met ŉ oudit van alle sterftes in hospitale en werk die syfers daarvolgens by. Altesaam 753 nuwe sterftes is aangemeld. Hiervan was ses in die Oos-Kaap, 17 in die Vrystaat, 75 in Gauteng, 261 in KwaZulu-Natal, 219 in Limpopo, 16 in Mpumalanga, 50 in Noordwes, sewe in die Noord-Kaap en 102 in die Wes-Kaap. Dit bring die land se sterftesyfer op 42 550 te staan. Suid-Afrika het in hierdie stadium 124 622 aktiewe gevalle van Covid-19. Die minister het Woensdagaand gesê die eerste besending entstof teen die virus kom na verwagting Maandag in die land aan.